Nafarroako Parlamentuko Mahaiak, 2018ko urtarrilaren 8an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea María Luisa de Simón Caballero andreak aurkeztutako gaurkotasun handiko galdera, genero-indarkeriaren biktima diren emakumeei harrera egiteko Nafarroan dauden baliabideei buruzkoa.

**2.** Nafarroako Parlamentuko Aldizkari Ofizialean argitara dadin agintzea.

**3.** Hurrengo Osoko Bilkuran izapidetzea.

Iruñean, 2018ko urtarrilaren 8an

Lehendakaria: Ainhoa Aznárez Igarza

GALDERAREN TESTUA

Izquierda-Ezkerrako foru parlamentarien elkarteko Marisa de Simón Caballero andreak, Legebiltzarreko Erregelamenduan ezarritakoaren babesean, gaurkotasun handiko honako galdera hau egiten du, Gobernuak 2018ko urtarrilaren 11ko Osoko Bilkuran ahoz erantzun dezan:

Emakumeen kontrako indarkeriari aurre egiteko apirilaren 10eko 14/2015 Foru Legeak genero-indarkeriaren biktima gisa hartzen ditu, beren bikotekidearen edo bikotekide ohiaren erasoa pairatu dutenez gain, zeinak Estatuko legean jasota baitaude, beste emakume batzuk ere. Lege honek genero-indarkeriaren biktima gisa hartzen ditu, esate baterako, emakume-salerosketaren biktima diren beste emakume batzuk, edo beste gizon batzuen erasoa pairatu dutenak, gizon horiek ezagunak ala ezezagunak izan.

Halere, harrera-baliabideak ez dira aski emakume horiei guztiei segurtasun eta konfidentzialtasun bermearekin arreta emateko; horrela gertatzen da, adibidez, emakumeak eta haien seme-alabak hoteletara bideratuak izaten direnean, harrera-gune berekietan plazarik ez egoteagatik. Egin den plaza-gehikuntza ez da aski.

Nafarroako Gobernuaren ustez, aski al dira genero-indarkeriaren biktimei harrera egiteko Nafarroan dauden baliabideak? Zer neurri hartzeko asmoa du eskari errealari erantzuteko?

Iruñean, 2018ko urtarrilaren 4an

Foru parlamentaria: Marisa de Simón Caballero